## Rješenje kojim se trgovačkom društvu Kreditna banka Zagreb d.d. Zagreb, odobrava prospekt o izdavanju do najviše 555.555 redovnih dionica na ime, privatnom ponudom

### NN 147/2008 (18.12.2008.), Rješenje kojim se trgovačkom društvu Kreditna banka Zagreb d.d. Zagreb, odobrava prospekt o izdavanju do najviše 555.555 redovnih dionica na ime, privatnom ponudom

HRVATSKA AGENCIJA ZA NADZOR FINANCIJSKIH USLUGA

4052

Sukladno odredbama članka 15. stavak 1. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), te članka 22. stavak 4. Zakona o tržištu vrijednosnih papira (»Narodne novine« br. 84/02 i 138/06), na temelju zahtjeva društva Kreditna banka Zagreb d.d. Zagreb, Ulica grada Vukovara 74, za odobrenje prospekta o izdavanju dionica privatnom ponudom, Uprava Hrvatske agencije za nadzor financijskih usluga, na sjednici održanoj 11. prosinca 2008. godine donijela je

RJEŠENJE

O ODOBRENJU PROSPEKTA O IZDAVANJU DIONICA PRIVATNOM PONUDOM

1. Trgovačkom društvu Kreditna banka Zagreb d.d. Zagreb, Ulica grada Vukovara 74, odobrava se prospekt o izdavanju do najviše 555.555 redovnih dionica na ime, privatnom ponudom, ukupne vrijednosti do najviše 55.555.500,00 kuna, pojedinačne nominalne vrijednosti 100,00 kuna po dionici.

2. Ovo rješenje objavit će se u »Narodnim novinama«.

Obrazloženje

Trgovačko društvo Kreditna banka Zagreb d.d. Zagreb, Ulica grada Vukovara 74 (dalje: Izdavatelj) podnijelo je, 3. rujna 2008. godine, Hrvatskoj agenciji za nadzor financijskih usluga (dalje: Agencija) zahtjev za odobrenje prospekta o izdavanju redovnih dionica privatnom ponudom i dokumentaciju, sukladno Zakonu o tržištu vrijednosnih papira (»Narodne novine« br. 84/02 i 138/06, dalje: ZTVP) i Pravilniku o sadržaju zahtjeva i prilozima za odobrenje prospekta i skraćenom prospektu (»Narodne novine« br. 118/03, dalje: Pravilnik). Na traženje Agencije, Izdavatelj je 7. listopada 2008. godine, 5. studenoga 2008. godine i 20. studenoga 2008. godine dostavio izmjene i dopune predmetnog prospekta i dokumentacije.

U provedenom postupku je utvrđeno da je glavna skupština Izdavatelja dana 30. lipnja 2008. godine donijela Odluku o povećanju temeljnog kapitala Banke (dalje: Odluka skupštine).

Sukladno Odluci skupštine, temeljni kapital Izdavatelja povećat će se s iznosa od 131.994.500,00 kuna, za iznos od najviše 55.555.500,00 kuna, na iznos od najviše 187.550.000,00 kuna, izdavanjem najviše 555.555 redovnih dionica na ime, u nematerijaliziranom obliku, nominalne vrijednosti 100,00 kuna po dionici, privatnom ponudom.

Rok za upis i uplatu dionica predmetnog izdanja počinje teći šestog dana od dana konačnosti rješenja Agencije kojim je odobren prospekt, a trajat će do zaključno 30-og dana od dana konačnosti rješenja Agencije kojim je odobren prospekt. Izdavatelj se prospektom obvezao u roku od 5 dana od dana konačnosti rješenja Agencije, prospekt dostaviti potencijalnim ulagateljima.

Predmetno izdanje dionica smatrat će se uspješnim ukoliko u navedenom roku za upis i uplatu dionica bude upisano i uplaćeno 90 % dionica koje se namjeravaju izdati. U slučaju neuspjelog izdanja, Izdavatelj će u roku od 7 dana od isteka roka za uplatu, vratiti ulagateljima uplaćena sredstva.

Pravo na upis dionica predmetnog izdanja pripada isključivo dioničarima Izdavatelja koji su bili dioničari Izdavatelja na dan 30. lipnja 2008. godine, s tim da svaki takav dioničar ima pravo na upis određenog broja dionica razmjerno njegovom udjelu u temeljnom kapitalu Izdavatelja na taj dan, prema stanju u depozitoriju Središnje depozitarne agencije d.d. Zagreb, kao i na upis neodređenog broja dodatnih dionica u drugom krugu, u slučaju da neki od dioničara ne iskoriste svoje pravo upisa i uplate u prvom krugu, a razmjerno međusobnim omjerima u dotadašnjem temeljnom kapitalu Izdavatelja uvećanom za broj upisanih i uplaćenih dionica u prvom krugu.

Nadalje, utvrđeno je da je Izdavatelj uplatio naknadu i administrativnu pristojbu sukladno odredbi članka 4. stavak 2. točka 1. Pravilnika o vrsti i visini naknada i administrativnih pristojbi Hrvatske agencije za nadzor financijskih usluga (»Narodne novine« br. 45/06, 11/07 i 47/08).

Ocjenjujući utvrđeno činjenično stanje, Agencija je utvrdila da su zahtjevu za odobrenje prospekta o izdavanju redovnih dionica Izdavatelja privatnom ponudom, priloženi svi prilozi propisani Zakonom i Pravilnikom, te da podneseni prospekt sadrži sve podatke u skladu s odredbom članka 21. i 26. stavak 2. Zakona.

Slijedom navedenog, ispunjeni su uvjeti za odobrenje podnesenog prospekta te je, sukladno odredbi članka 22. stavka 4. Zakona, riješeno kao u točki 1. izrjeke ovog rješenja.

Na temelju odredbe članka 8. stavak 3. Zakona o Hrvatskoj agenciji za nadzor financijskih usluga (»Narodne novine« br. 140/05), ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/08-11/16

Urbroj: 326-111/08-14

Zagreb, 11. prosinca 2008.

Član Uprave
Ivica Letinić, v. r.

Rješenje, NN 147/2008-4052